EFF-raadslid dood in bakkie gevindTsietsi Mohulatsi (Foto: Facebook) ŉ EFF-raadslid van Rustenburg is vandeesweek in sy bakkie doodgeskiet. “Tsietsi Mohulatsi is dood en verlate gevind in wat niks anders was as ŉ wrede en onmenslike daad van misdadigheid nie,” het die EFF Donderdag gesê. Die 58-jarige Mohulatsi se liggaam is in die vroeë oggendure van Dinsdag met skietwonde aan sy bors in sy wit Nissan Navara-bakkie by Freedom Park- informele nedersetting buite Phokeng aangetref. Brig. Sabata Mokgwabone, polisiewoordvoerder, sê verbygangers het Mohulatsi se liggaam in sy bakkie opgemerk en die polisie ontbied. “Die motief van die voorval moet nog vasgestel word en die ondersoek is nog aan die gang.” Nog geen inhegtenisneming is al gemaak nie. Die EFF het in reaksie gesê Mohulatsi se moord kom te midde van toenemende geweldsmisdaad in Suid-Afrika en ŉ neiging van politieke onverdraagsaamheid wat toesien dat geweld die oorhand kry bo vreedsame maniere om verskille op te los. Die polisie het Donderdag ŉ beroep op die publiek gedoen om enige inligting rakende die moord by die betrokke ondersoekbeampte, sers. Seatile Modisane by 076 834 3531 aan te meld. EFF Statement On The Murder Of An EFF Councillor Tsietsi Mohulatsi In Rusternburg, North West pic.twitter.com/yklXfbMFrq — Economic Freedom Fighters (@EFFSouthAfrica) October 6, 2022